钦定古今图书集成/明伦汇编/交谊典/第056卷 > 《置酒高楼上》孔欣
## 钦定古今图书集成/明伦汇编/交谊典/第056卷 > 《置酒高楼上》孔欣

置酒宴友生，高会临疏棂。芳俎列嘉肴，山罍满春青。
广乐充堂宇，丝竹横两楹。邯郸有名倡，承问奏新声。
八音何寥亮，四座同欢情。举觞发湛露，衔杯咏《鹿鸣》。
觞谣可相娱，扬解意何荣。顾欢来义士，畅哉矫天诚。
朝日不夕盛，川流常宵征。生犹悬水溜，死若波澜停。
当年贵得意，何能竞虚名。